钦定古今图书集成/明伦汇编/氏族典/第391卷 > 李谦溥
## 钦定古今图书集成/明伦汇编/氏族典/第391卷 > 李谦溥

按《宋史李谦溥传》，“谦溥字德明，并州盂人。父荛，天福
初为开封府推官，出为汝州鲁山令。谦溥从晋祖入
汴，补殿直。少帝即位，改西头供奉官。汉初，迁东头。周
世宗征刘崇，以功改闲厩使。师还，留为晋州兵马都
监。恭帝即位，为澶州巡检使。诏城莫州，数旬而就，改
丹州刺史。建隆四年，移慈州兼晋、隰缘边都巡检。未”
几，移隰州刺史。开宝元年，命李继勋征太原，以谦溥
为汾州路都监。太祖征晋阳，为东砦都监。党进遣谦
溥伐木西山，以给军用，未至，闻鼓声，乃并人逼西砦
未退，谦溥麾所部赴之。太祖遽至观战，怪其赴援者
非精甲，问之，乃谦溥也，甚喜。在州十年，敌人不敢犯
境。开宝三年，召谦溥为济州团练使。后边将失律，复
为晋、隰缘边巡检使。边民闻之喜，争相迎劳于道左。
六年，领兵入太原，连拔七砦。八年，以疾求归，明年卒。
谦溥与宣祖同里闬，弟谦昇，与太祖为布衣交。其母
阎尝厚待太祖，及即位，数迎入宫中，使左右掖之，不
令拜。雍熙中，太宗为许王，纳谦昇女为夫人，以谦昇
为如京副使。谦溥子允则、允正。允则至宁州防御使，
从子允恭为内殿崇班、阁门祗候。